Missä ovat nyt kaikki ne toimittajat, jotka hoitoalan lakon aikana huusivat kurkku suorana, miten potilasturvallisuus ja hoitoon pääsy vaarantuu ja miten hoitajat ovat itsekkäitä ja ahneita? Nyt ei ketään mediassa tunnu kiinnostavan se, että Varsinais-Suomen sairaanhoitopiirin hallinto pakkolomauttaa joulukuun aikana seitsemäksi päiväksi koko hoitohenkilökunnan, lääkärit ja muut sen hallinnon alla työskentelevät.

Media ei ole syyllistämässä VSSHP:n hallintoa siitä, miten potilasturvallisuus tulee kärsimään. Mikä mediaa vaivaa? Miksei media nyt halua kohista ihmisten heitteille jättämisestä samalla tavalla, kuin hoitohenkilökunnan ja lääkärien lakon aikana? Kyse on kuitenkin monesta tuhannesta pakkolomautettavasta.

Pahin tapaturmakausi on vasta alkamassa. Lumen tulo on joka vuosi yllättänyt suomalaiset ja niin se tulee tekemään tänäkin vuonna. Entä lapsipotilaat, synnyttäjät tai syöpätautipotilaat? Miksi media ei nyt kohise näiden hoitoon pääsyn oikeudesta.

Pakkolomat tulevat takuulla tuntumaan potilaiden hoidossa, antoi VSSHP:n hallitus tilanteesta miten siloitellun kuvan tahansa.

Jatkuu mainoksen jälkeen Mainos päättyy

Pitkässä juoksussa tullaan huomaamaan, mitä nämä ”säästöt” aikaan saivat. Työtyytyväisyys ja työteho tulevat laskemaan.

Henkilökunta tuntee itsensä petetyksi ja jätetyksi, sillä jatkuvasta säästämisestä huolimatta mikään ei riitä.

VSSHP:n hallituksella on toki ”porkkana” tarjottavana henkilökunnalleen. Ano neljä päivää talkoovapaata, niin silloin ei lomauteta. Tosin hallitus päättää, koska ja milloin saat talkoovapaasi pitää ja myönnetäänkö sitä.

Mietinkin, pitäisikö soittaa pääministeri Kataiselle ja kysyä, määrääkö hän VSSHP:n nykyisessä taloudellisessa tilanteessa poliisit vahtimaan, että pakkolomautukset varmasti toteutuvat.

Samanlainen, tosin päinvastainen suunnitelma hallituksella oli hoitoalan lakon aikana.

Että edelleenkin ihmettelen, miksi mediaa ei kiinnosta.